«Arbeit macht frei»-skilt stjålet fra Dachau
Tyveriet av den historiske smijernsporten, som måler cirka 190 ganger 95 centimeter, skal ha skjedd natt til søndag, opplyser tysk politi i en pressemelding. Nå ber politiet om tips fra publikum for å ta tyvene. Området har ingen videoovervåkning, men blir patruljert av sikkerhetsvakter. Tyveriet har trolig funnet sted innimellom vaktrundene, mener politiet. Den tidligere konsentrasjonsleiren Dachau ligger bare noen kilometer utenfor München, og åpnet i 1933, mindre enn to måneder etter at Adolf Hitler ble tysk kansler. Leiren ble først satt opp for å ta imot politiske fanger, før den ble en utryddelsesleir under andre verdenskrig. Mer enn 41.000 jøder ble drept i leiren, før den ble frigjort av amerikanske styrker 29. april 1945. Dachau besøkes hvert år av rundt 800.000 mennesker fra hele verden. Et «Arbeit macht frei»-skilt ble også stjålet fra Auschwitz-Birkenau utenfor Krakow i Polen i 2009. Gjerningsmannen, den svenske nynazisten Anders Högström, ble dømt til 2,5 års fengsel.
En smijernsport med nazistenes morbide slagord «Arbeit macht frei» er stjålet fra den tidligere konsentrasjonsleiren Dachau sør i Tyskland.